ກອງທັບໄນ​ຈີ​ເຣຍ ​ຂັບ​ໄລ່ ການ​ໂຈມ​ຕີ ຂອງພວກ Boko Haram
ບັນດາ​ເຈົ້າໜ້າ​ທີ່​ທະຫານ ກ່າວ​ວ່າ ການ​ໂຈມ​ຕີ​ເມືອງ Maiduguri ແມ່ນ​ໄດ້​ຖືກຄວບ​ຄຸມ​ ແລະ​ຕ້ານ​ຢັນໄວ້​ໄດ້ ຫຼັງຈາກ​ທີ່​ພວກ Boko Haram ​ປິດ​ລ້ອມ​ເມືອງ​​ໄວ້.
ກອງທັບໄນຈີເຣຍ ກ່າວວ່າ ກອງກຳລັງຂອງຕົນ ໄດ້ຂັບໄລ່ ການໂຈມຕີເທື່ອຫລ້າສຸດ ຂອງພວກນັກຕໍ່ສູ້ຫົວຮຸນແຮງ Boko Haram ເພື່ອຍຶດເອົາເມືອງ Maiduguri ທີ່ສຳຄັນ ຢູ່ທາງພາກຕາເວັນອອກສຽງເໜືອ ນັ້ນ ບັນດາເຈົ້າໜ້າທີ່ທະຫານ ກ່າວວ່າ ການໂຈມຕີເມືອງ Maiduguri ໃນວັນອາທິດວານນີ້ ແມ່ນໄດ້ຖືກຄວບຄຸມ ແລະຕ້ານຢັນໄວ້ໄດ້ ຫຼັງຈາກທີ່ພວກຫົວຮຸນແຮງ Boko Haram ໄດ້ທຳການປິດລ້ອມ ເມືອງໄວ້ ຈາກສີ່ເສັ້ນທາງ ເປັນເວລາ ຫຼາຍກວ່າ 12 ຊົ່ວໂມງ ເຈົ້າໜ້າທີ່ກ່າວວ່າ ພວກຫົວຮຸນແຮງຫຼາຍຄົນຖືກຂ້າຕາຍ ໃນ ລະຫວ່າງ ການຕໍ່ສູ້ກັນ ໃນເມືອງຫລວງຂອງລັດ Borno ພົນລະເຮືອນຫຼາຍຄົນເສຍຊີວິດເຊັ່ນກັນ ນັກຂ່າວວີໂອເອ ໄດ້ເຫັນພົນລະເຮືອນຫຼາຍຮ້ອຍຄົນ ຖືປືນ ລ່າສັດ ໄມ້ຄ້ອນ ແລະ ງ້າວພາກັນມຸ່ງໜ້າໄປຍັງເຂດສູ້ລົບ ຂະນະທີ່ກ່າວວ່າ ພວກເຂົາຢາກຊ່ອຍພວກທະຫານ ຢຸດ ຢັ້ງພວກຫົວຮຸນແຮງ ໃນອີກຂ່າວໜຶ່ງນັ້ນ ແຫລ່ງຂ່າວຈາກໜ່ວຍຮັກສາຄວາມປອດໄພ ກ່າວວ່າ ການວາງລະເບີດສະຫລະຊີບ ທີ່ມີເປົ້າໝາຍແນໃສ່ ກອງປະຊຸມທາງການເມືອງບັ້ນໜຶ່ງ ໃນເມືອງ Potiskum ທາງ ພາກຕາເວັນອອກສຽງເໜືອ ຂອງໄນຈີເຣຍ ໄດ້ສັງຫານຢ່າງນ້ອຍ 7 ຄົນ ແລະຜູ້ເຫັນເຫດການ ກ່າວວ່າ ລະເບີດລູກນຶ່ງທີ່ແຕກຂຶ້ນ ໃນເມືອງ Gombe ທາງທິດຕາເວັນຕົກສຽງໃຕ້ ຂອງເມືອງ Maiduguri ໄດ້ສັງຫານ 2 ຄົນ ເຫດການເຫຼົ່ານີ້ ມີຂຶ້ນ 2 ອາທິດ ກ່ອນໜ້າການເລືອກຕັ້ງທົ່ວໄປ ທີ່ຈະມີຂຶ້ນ ໃນວັນທີ 14 ກຸມພານີ້